РЕПУБЛИКА СРБИЈА

НАРОДНА СКУПШТИНА

ПРВО ВАНРЕДНО ЗАСЕДАЊЕ

15. фебруар 2014. године

 (Седница је почела у 10.10 часова. Председава др Небојша Стефановић, председник Народне скупштине.)

\*

\* \*

 ПРЕДСЕДНИК: Поштоване даме и господо, поштовани народни посланици, отварам седницу Првог ванредног заседања Народне скупштине Републике Србије у 2014. години.

 На основу службене евиденције о присутности народних посланика констатујем да седници присуствују 104 народна посланика. Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да су у сали присутна 104 народна посланика, односно да су присутна најмање 84 народна посланика и да постоје услови за рад Народне скупштине.

 Обавештавам да су спречени да седници присуствују народни посланици Вук Јеремић и Младен Грујић.

 Сагласно члану 86. став 2. и члану 87. став 2. Пословника Народне скупштине, обавештавам вас да сам ову седницу сазвао у року краћем од рока утврђеног у члану 86. став 1. Пословника Народне скупштине, изузетно за суботу, због потребе да Народна скупштина што пре размотри Предлог одлуке из дневног реда седнице.

 Правни основ за сазивање ове седнице садржан је у члану 109. став 7. Устава Републике Србије и члану 52. Закона о Народној скупштини, према којима Народна скупштина у случају распуштања врши текуће или неодложне послове, нарочито решавање мандатно-имунитетских питања.

 Поштоване даме и господо народни посланици, уз сазив Првог ванредног заседања Народне скупштине у 2014. години, које је сазвано на захтев 111 народних посланика, сагласно члану 106. став 3. Устава Републике Србије и члану 249. Пословника Народне скупштине, достављен вам је захтев за одржавање Првог ванредног заседања у 2014. години, са одређеним дневним редом садржаним у том захтеву.

 Као што сте могли да видите, за Прво ванредно заседање Народне скупштине у 2014. години одређен је следећи

Д н е в н и р е д:

 1. Предлог одлуке о одобравању одређивања притвора и вођења кривичног поступка против народног посланика Драгана Томића, који је поднео Одбор за административно-буџетска и мандатно-имунитетска питања Народне скупштине.

 Прелазимо на рад по дневном реду.

 Прелазимо на 1. тачку дневног реда – ПРЕДЛОГ ОДЛУКЕ О ОДОБРАВАЊУ ОДРЕЂИВАЊА ПРИТВОРА И ВОЂЕЊА КРИВИЧНОГ ПОСТУПКА ПРОТИВ НАРОДНОГ ПОСЛАНИКА ДРАГАНА ТОМИЋА

 За ову тачку дневног реда примили сте извештај Одбора за административно-буџетска и мандатно-имунитетска питања Народне скупштине, са Предлогом одлуке о одобравању одређивања притвора и вођења кривичног поступка.

 Пре отварања јединственог претреса подсећам вас да, сходно члану 97. Пословника Народне скупштине, укупно време расправе за посланичке групе износи пет часова, као и да се ово време распоређује на посланичке групе сразмерно броју народних посланика чланова посланичке групе, о чему сте детаље добили у материјалу.

 Сагласно члану 96. став 3. Посланика Народне скупштине, народни посланици који нису чланови посланичких група међусобним договором одређују највише три учесника у расправи који имају право да говоре сваки једном до пет минута.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сходно члану 192. став 3. Пословника Народне скупштине, отварам јединствени претрес.

 Да ли известилац Одбора за административно-буџетска и мандатно-имунитетска питања, народни посланик Зоран Бабић, жели реч? (Не.)

 Да ли представници, односно председници посланичких група желе реч? (Да.)

 Реч има народни посланик Бојан Ђурић. Изволите.

 БОЈАН ЂУРИЋ: Председниче, потпредседници, даме и господо народни посланици, ево, на државни празник се састајемо овим невеселим поводом. На почетку желим да кажем да ће посланици Либерално-демократске партије гласати за одлуку о укидању имунитета посланику Томићу.

 Оно што је, макар за нас, посебно важно у овом тренутку, и због тога говорим на оваквој седници, јесте чињеница да смо у изборној кампањи. Мислим да је за земљу важно да данас из парламента пошаљемо поруку да смо озбиљна институција, да овакве ствари, с једне стране, нећемо злоупотребљавати у изборној кампањи, а с друге стране, поруку грађанима да је овој земљи коначно неопходан ред.

 Проблем због којег данас имамо ову седницу и због којег укидамо имунитет господину Томићу заправо проистиче из лоше организације система. Овде се не ради само о појединачном погрешном или противзаконитом понашању – претпостављам или сам сигуран да данас нећемо ни улазити у то, о томе ће одлучивати правосудни органи, они ће на крају одлучивати о томе да ли постоји кривица или не – наша је улога да и грађанима кажемо да у осетљивим областима, а ово питање се односи и на теме функционисања привредног система, банкарског система, па онда и свакодневног живота грађана, не сме да постоји никаква врста несигурности, никаква угроженост.

 Мислим да би било неодговорно да било ко овај поступак схвати само као питање појединачног или индивидуалног случаја или индивидуалног поступка. Српска економија, српска привреда, а онда и финансије у овој земљи су већ читав низ година угрожени катастрофалном организацијом система, катастрофалном економском ситуацијом, катастрофалном привредном ситуацијом. Мислим да смо сви данас мање или више тога свесни.

 Оно што је пред нама, мислим да све политичке партије и у овом сазиву парламента, а надам се да ће тако бити и у сазиву парламента који ће бити успостављен после избора 16. марта, морају много више да раде да се тај систем промени, да има много мање политике у економији, да има много мање политике у привреди, да финансијски сектор и банкарски сектор, који су у овом тренутку, чак и у оваквом стању, можда последњи ослонац стабилности у овој земљи, не буду ни на који начин угрожени.

 Ми смо земља која је прошла кроз страшна искуства деведесетих, ми смо земља која је и после 2000. године имала озбиљне проблеме у овим секторима и мислим да је међу грађанима ове земље можда један од највећих страхова страх од нестабилности у финансијском и банкарском систему.

 Кроз протеклих годину или годину и по смо прошли кроз проблеме са неколико банака. Сасвим је јасно да су проблеми били везани за систем управљања. Јасно је да је проблем код неких банака био због тога што се држава преко својих овлашћених представника, а пре свега преко политичара, уплитала у банкарски сектор.

 У овој ситуацији је то, на неки начин, поново била нека врста политике и због тога данас не говорим о кривичним питањима и кривичној одговорности, говорим о потреби да успоставимо систем где нећемо долазити у овакве ситуације. И друге земље имају или су имале проблеме са банкарским и привредним сектором, али нигде ти проблеми нису били тако директно повезивани са политиком, са начином функционисања политике, са ситуацијом да се неодржива економска ситуација на неки начин и неко време улепшава и фингира тако што постоје неодрживи системи кредитирања, финансирања и одлагања неминовних тржишних исхода или резултата.

 Нећу, наравно, користити све време које ми стоји на располагању као представнику Посланичке групе Либерално-демократске партије.

 Још једном порука и захтев свим колегама и политичким партијама да се овај случај не злоупотребљава у изборне сврхе, али да сви извучемо и поуке из овога што се дешавало у овом случају, што се дешава са „Универзал банком“, са оним што се пре тога дешавало са Развојном банком Војводине, са неким другим банкарским системима. У том случају није битно да ли смо власт или опозиција. Морамо да се понашамо идентично и у једној и у другој ситуацији, и због тога што данас нас гледају и у банкарски систем гледају сви грађани ове земље. Они ове губитке који се направе због неодговорног функционисања плаћају или кроз буџет, као што се већ десило у случају неколико банака, или тако што су угрожени као клијенти банака.

 Мислим да морамо да затражимо и од институција које су надлежне да контролишу финансијски и банкарски сектор, пре свега од Народне банке Србије, да се много одговорније и озбиљније понаша у сличним ситуацијама. На свима је одговорност, а посебно на НБС, да реагује на време у оваквим ситуацијама, у ситуацијама када се месецима у јавности говори о проблемима који постоје у једној банци или о проблемима које су изазвала нека привредна друштва која су у финансијским проблемима па са собом вуку и банке који су њихови кредитори.

 Сада је можда за овај случај касно. Сада смо у кампањи па се сваки потез тумачи као део кампање. Осим што ћемо тридесет или четрдесет дана говорити и путовати по Србији, у Србији постоји још тридесетак банака, у Србији постоји седам милиона грађана који су клијенти разних банака, у Србији постоји седам милиона грађана који зависе од тих банака. Због тога вас све позивам да, још једном кажем, данас донесемо одлуку о укидању имунитета, да оставимо правосудним органима да раде свој посао, а да сви они који су на својим функцијама у ових тридесет или четрдесет дана до избора такође раде свој посао како не бисмо били суочени са сличном ситуацијом у неком другом делу финансијског, банкарског или привредног сектора. Хвала.

 ПРЕДСЕДНИК: Да ли још неко од председника, односно овлашћених представника посланичких група жели реч? Народни посланик Борислав Стефановић. Изволите.

 БОРИСЛАВ СТЕФАНОВИЋ: Чекао сам да видим да ли ће неко од предлагача да се јави. Јако ми је жао због тога. Морам да кажем, у име Демократске странке, да нам је државни празник почео врло симболично, хапшењем народног посланика, и то јесте право лице овог режима. Скупштина је стављена у џеп у овој ситуацији. Административни одбор је одлучивао без потпуне документације; извесни полицајац је проценио да ли неко има право или нема право на имунитет.

 Демократска странка ће гласати за скидање имунитета посланику Томићу, то није спорно, али смо дужни да грађанима Србије и овој скупштини објаснимо шта се овде заиста дешава.

 Наиме, мислим да је потпуни скандал да се у предизборној кампањи у функцији пропаганде, маркетинга Српске напредне странке, са жељом да се стави плашт и закамуфлира оно што следи, а то су хапшења чланова Демократске странке, како нам јавља Лауфер ових дана... Мислим да је то нешто што је неопходно рећи грађанима, а не причати о стабилности банкарског система.

 Господо, да ли сте добили вашу „Агробанку“ данас? Да ли сте добили вашу Развојну банку Војводине данас? Да ли је неко од ухапшених из тих банака био из Демократске странке? Није. Ко су људи који су ухапшени у „Универзал банци“ тј. један човек? Посланик Српске напредне странке. Ко га је ставио на то место? Ко је поставио те људе у „Универзал банку“? У приватну банку сте ставили партијске кадрове. Хоће ли неко да одговори на то питање грађанима Србије, како је то могуће и да ли је то нормално? Зашто господин Џелетовић није ухапшен? Како је могуће да ухапсите једног, а не ухапсите другог? Ко је човек који их је ставио у ту банку? Како се зове тај човек? Да ли је тај човек одговоран за ово?

 Да ли сте свесни да се грађани Србије данас питају да ли има државних депозита тамо? Да ли је ваш принудни, привремени петоглави огран у Београду ставио средства Града Београда у „Универзал банку“ пре пар дана? Хоћете ли на то да нам одговорите?

 Или само очекујете да се овде дигне рука зато што је неки полицајац проценио да Скупштина ништа не мора да се пита? Он човек зна најбоље. А онда ћемо ми да бришемо брљотине ваше извршне власти. То је срамота за српски парламентаризам и то је срамота за ову скупштину и то показује како желите да уништите једну грану власти и да је подредите другој. Имунитет није измишљен да би се Томић или Дулић или било ко лепше осећао, него је измишљен да Скупштину заштити од самовоље извршне власти, а ви сте то управо урадили са овим случајем.

 Сада ћете да нам причате – ми смо ухапсили напредњака и онда ћете месецима од тога да правите причу, а нећете да објасните грађанима ко га је ставио тамо, откуд он у приватној банци, откуд та банка иде брзом линијом, како Вучић каже, па даје кредите вашим партнерима из власти који сада чекају да ли ће бити ухапшени. Па Перчевић каже – то што сам ја позајмио од свих, какве то везе има, ја сам био ликвидан када је направљена ова влада, па Ђурић каже – ја сам подржао Вучића, што ме сада хапсите. То је ваша унутрашња бракоразводна парница.

 Господин Томић је човек који је врло близак Томиславу Николићу и он је у овој ситуацији платио цену неких ваших унутрашњих размимоилажења. Можете да климате главом колико хоћете. Ми смо овде од господина Томића слушали да су „жути“ упропастили банкарски систем. Сада ви очекујете да демократе дођу, ћуте и дигну руку. Тај филм нећете гледати.

 Мислим да је јако важно зашто то радите усред кампање, зашто ваши људи у управним органима банке нису раније указали на неправилности. Зашто се не поставља питање како је могуће да чланови Српске напредне странке седе у приватној банци, која је дала кредит Српској напредној странци у кампањи, а у којој је један од акционара био Мирослав Мишковић, ваш архинепријатељ? Ваш архинепријатељ је вама дао паре па сте га ухапсили, па сте га пустили у Лондон, па вас подржава свет снажно у реформама. Код Мишковића на пријем дођу сви амбасадори. Како то објашњавате? Да ли је то могуће? Није било демократа. Није било ни вас, додуше, али било је ваших добрих пријатеља тамо.

 Дакле, како је могуће и зашто члан Управног одбора и Одбора за ревизију „Универзал банке“, који је координатор Економског савета Српске напредне странке, господин Миленко Џелетовић, није приведен? Како је могуће? Како је могуће да тај човек, упркос вашој обећаној департизацији јавних предузећа, седи истовремено и на позицији финансијског директора „Телекома“, члана Управног одбора Привредне коморе Београда, члана скупштине „Железаре Смедерево“? Има ли још негде да седне? Не може, вероватно, од Синише Малог. Он једини има више места. Како члан Одбора за ревизију, први међу стручњацима СНС-а у тој области (рекао бих, осим господина Арсића, који је неправедно ту изопштен), није приметио шта се дешава у банци? А, пазите, акционари банке су на то упозоравали Народну банку Србије још пре годину дана.

 Значи, ја не причам напамет. Овај човек, господин Дивљан, изашао је и рекао – ја сам рекао, послао допис, све урадио како треба и Народна банка није реаговала. Зашто? Хоће ли на то да одговори група посланика која је поднела ово?

 Која је одговорност гувернерке Народне банке? Хоћете да кажете да нема одговорности никакве? Ако нема, докажите како нема одговорности. Како особа која води Народну банку и која је поново замрзнута заменица председника СНС-а, госпођа Табаковић, зна да је НБС, Народна банка Србије, не СНС, једина овлашћена за надзор банака? Да ли је она радила свој посао? Није. Није, па што би радила? Министарка енергетике, екологије не контролише воду у Србији. Што би она надгледала рад банака? Боже мој, воде је напредњаци, што би надгледала? Па ћемо да ухапсимо једног, а другог нећемо.

 Онда ћете ви да кажете – институције раде свој посао. Слажем се, ми смо за то да свако ко крши закон одговара. Али ове ствари, људи моји, грађанима је јако тешко објаснити. Радите то у кампањи, са жељом да се ваши покличи из Ниша преточе у некакву политику, а политике нигде нема. Празна љуштура и обећања о хапшењима. Шта ће бити, шпекулишем, ако Томић буде пуштен? То није важно. То ће бити после кампање.

 Шта ће бити са овом институцијом сутра ако неко буде одговоран и ухапшен зато што је неки пандур проценио да нема тај имунитет? То је срамота. То је већа срамота за Скупштину, него термин који сам употребио. Размислите о томе. Сутра свакоме од вас то може да се деси. Само је питање да ли ће господин Вучић да процени да ли ће му то дићи рејтинг. Ви сте, иначе, странка која обилује могућим ситуацијама погодним за рејтинг Српске напредне странке. То показује управо овај случај. Размислите добро шта ово значи.

 Не причам ја о томе да ли је Томић крив или није, то ће суд да утврди. Ми ћемо гласати за скидање имунитета Томићу. Али, испод сваког нивоа, испод нивоа одрживости институције Скупштине Србије је да се то уради на овај начин, усред изборне кампање. Мислите да дођемо овде на десет минута, на државни празник, док војска испаљује плотуне на Калемегдану, да се Србија окити хапшењем, још једним, и то кажете – нашег. Да ли је то порука овој нацији, која нема ни посла, која је све више гладна? Ви ћете само да се бавите вашим рејтингом. То је једино што знате.

 Ја бих молио да ми неко одговори да ли има депозита локалних самоуправа и државе у „Универзал банци“? Шта ће бити са тим депозитима? Да ли ико од вас има одговор на то? И да ли ико од вас зна да ми одговори на једно од ових питања, а да не каже – шта сте ви радили, пошто ћете то „шта сте ви радили“ морати неком другом да кажете, од данас.

 Оно што је важно, мислим да је апсолутно јасно да постоји сумња да је ово урађено апсолутно у сврху промоције Александра Вучића и Српске напредне странке у кампањи, да је ово урађено усред кампање, да је ово урађено на незаконит начин, да Административни одбор није добио документацију, да сте сазвали посланике као чланове вашег главног одбора да дођу на државни празник, да дигну руку о једном од вас, а све то са циљем, драги грађани, како нам јавља Лауфер, што ћете наредних дана мало да хапсите „жуте“, пошто то волите да радите, па да можете да кажете – ухапсили смо и нашег.

 Али, водите рачуна, то оружје вам је бумеранг, господо, јако сте се залетели. Причате људима сада како можда изгубите изборе, па сада мало да се ојачате, да се очеличите. Мало покушајте да одговорите на ова питања – шта су депозити, ко је одговоран, ко је ставио, шта је са Џелетовићем, шта је радила Јоргованка Табаковић? То ви нама реците овде данас, а немојте да замајавате Србију и да је лажете непрекидно. Хвала.

 ПРЕДСЕДНИК: Пре него што дам реч господину Бабићу, пошто сте рекли да је у току поступања неких од одбора Народне скупштине било незаконитих радњи, молим вас да се надлежним државним органима што хитније обратите са тим, да бисмо могли да утврдимо да ли је то тако, јер је то озбиљна оптужба. Надам се да ћете се обратити суду што хитније зато што је важно да ту ствар суд на прави начин разматра и да утврдимо да ли је било незаконитих радњи или није, да бисте показали да сте искрено мислили то што сте рекли.

 Господине Бабићу, изволите.

 ЗОРАН БАБИЋ: Господине председниче, даме и господо народни посланици, овај дан је тежак за Српску напредну странку, али ми и на овом примеру желимо да покажемо да је закон исти за све. Жао ми је што није саслушан и послушан предлог колеге Ђурића, који је био колегијалан, који је био коректан и што се ово време и што се ова Народна скупштина троши у време предизборне кампање за трибине. Видим да колега који је пре мене говорио добија све мањи и мањи аплауз. Вероватно, да је овај сазив потрајао, да га не би ни добијао више за ставове које износи. Не желим и немам право да будем ни тужилац, ни адвокат, ни судија, а претходни колега је говорио час као судија, час као тужилац, а најчешће као адвокат бранилац.

 Оно што ми је запарало уши, трудићу се да више не одговарам на бесмислице које су изнесене, јесте опасна теза да закони једне земље не треба да важе у време предизборне кампање, јер, забога, уколико закони важе, уколико се људи који су се о закон огрешили процесуирају, то је у сврху предизборне кампање. Закони у Србији ће важити за све, без обзира на партијску књижицу коју имају, без обзира на количину новца коју имају, без обзира на пријатеље које имају, без обзира на власништво у медијима које имају или у рекламном простору у медијима, и то је новина у односу на период владавине Демократске странке када је важило само – партијска књижица и нико неће одговарати. За разлику од периода када су ваши чланови уништавали и привреду и банке, и никада, понављам, никада, није вођен ниједан поступак, сада вам смета када се поштује закон Републике Србије. Не одлучујемо ми ко ће бити ухапшен, не одлучује политика, нити наручује, нити спречава. То ради тужилаштво, то раде правосудни органи Републике Србије уколико желимо, а желимо, да будемо уређена и нормална држава.

 Административни одбор је пре две вечери заседао на основу захтева тужилаштва, на основу потпуне документације и једногласно је донео Предлог одлуке која је данас пред нама. Не постоји ни зрно сумње, јер је одлука донесена једногласно, да је донета против закона, против Пословника о раду Народне скупштине. То су бесмислице и инсинуације.

 На овај начин свима, пре свега људима у Србији, али и у свету, шаљемо поруку да се Србија мења и да нико у Србији није заштићен, без обзира на то да ли се ради о нашим пријатељима, да ли се ради о партијским колегама, као што је то било у случају владавине Демократске странке.

 Да ли је Драган Томић крив или не, одлучиће правосуђе. Тиме се неће бавити ни Српска напредна странка, тиме не треба да се бави Народна скупштина Републике Србије.

 Због наше деце, због будућности, Србија мора да постане нормална држава, Србија мора да постане пристојна држава. Грађани не могу да издрже даље пљачкање Србије, ма ко стајао иза те пљачке. Истом снагом се боримо против организованог криминала и корупције, као што ћемо се борити за покретање привреде и за нова радна места.

 Сви који су урушавали, а видим да постоји одређено подозрење и одређени страх, сви који су урушавали Србију годинама и бацали је на колена, морају да одговарају. Паклени ланац повезаности политике, криминала и тајкуна у Србији једном засвагда мора да престане да бисмо постали просперитетна држава, да бисмо постали нормална држава, да бисмо постали држава коју желе грађани Србије, коју жели Српска напредна странка.

 ПРЕДСЕДНИК: Реплика, Борислав Стефановић.

 БОРИСЛАВ СТЕФАНОВИЋ: Господине Бабићу, можда нешто ту нисам био јасан. Захвалан сам што сте и ви и господин Стефановић дали одговоре на пар питања, везано за рад Одбора. Међутим, ви, изгледа, не примећујете једну крајњу нелогичност. Знам да ви имате извесног господина Меска. Господин Меско се школовао на Оксфордима, Кембриџима и продавао грожђе. Али, требало би да знате да је, у моменту када сазивате Административни одбор, човек у притвору. Самим тим, обесмишљавате Скупштину, доводите је у ситуацију да она апостериори реагује. Зато што сте у функцији извршне власти, вређате Скупштину Србије, доводите је у ситуацију да смо ми ваш ресорни Одбор за правосуђе, који иначе нема појма шта ради. То сте ви, господине Бабићу.

 Лепо вас питам. Пустите то – ми ћемо сада тајкунски. Прво, сви тајкуни данас су уз вас. Има један који изгледа није уз вас, а ви се са њим обрачунавате. Изволите, што каже народ, шљемајте се ви са њим, али он је вама дао паре за кампању, а не нама. Шта ви сада нама то пребацујете?

 Друга ствар, нисте ми одговорили за Џелетовића. Гре'ота, човек седи и чека да чује шта ћете да му радите. Реците због њега. Реците због Перчевића. Реците због будуће владе, због премијера који каже – све ћу да вас разбијем. Због њега реците, не због нас.

 Пустите ви аплаузе. Знате шта, слобода умире уз громогласне аплаузе, господине Бабићу. То је стара изрека. Можда нисте чули за њу. Друга изрека, да вас подучим – не смејте се онима који када се пењете горе вас гледају, пошто ћете их срести када кренете доле. То је оно што и вас чека, врло брзо, много пре него што мислите.

 Оно што ми нисте одговорили јесте која је одговорност надзорне и да ли постоји извршена надзорна функција Народне банке и замрзнуте потпредседнице СНС, Јоргованке Табаковић? Да ли ћете одговорити, не мени, него оном господину Дивљану, који је акционар те банке? То је приватна банка. Људи, ви водите приватну банку, дајете паре коме вам падне на памет, а онда нас сазивате да ми одлучујемо о вашим унутрашњим проблемима. То је срамота.

 ПРЕДСЕДНИК: Хвала. За реплику се јавио господин Бабић. Изволите.

 ЗОРАН БАБИЋ: Лепо је када неко призна да је господин Мишковић, против кога правосуђе води поступак – не желим да коментаришем тај поступак, нисам правник, али толико знам од врлог правника, претходног говорника – добро је што сте признали да је тај тајкун уз вас. Али, има још један тајкун који вас води, који је са не мањим банковним рачуном, стеченим у време владавине Демократске странке.

 Што се тиче господина Цветановића, он је, поштовани колега, члан Српске напредне странке, члан председништва Српске напредне странке. Меско Цветановић је члан председништва СНС и човек који је до ногу потукао Демократску странку у Лесковцу, који има највеће поверење људи у Лесковцу.

 Међутим, много је питања, и лако је када се питања постављају, али никако нисмо добили одговор на питање како је могуће да у уређеној земљи, у тако светлој земљи, у тако нормалној земљи, како је могуће да Демократска странка у време кампање добије кредит од Развојне банке Војводине, а да ничим не гарантује. То је матрица пљачкања банака. То је матрица уништавања и „Агробанке“ и сада „Универзал банке“. То је матрица понашања. Зашто не дате одговор на то питање, у односу на сва ова вређања, лична вређања људи из Српске напредне странке?

 ПРЕДСЕДНИК: Реплика, господин Борислав Стефановић. Изволите.

 БОРИСЛАВ СТЕФАНОВИЋ: Извините, стварно никог нисмо вређали из Српске напредне странке. Шта смо ми неког вређали, молим вас? Ми лепо питамо.

 Пошто волите игру питања и одговора, поново вас питам, шта ће бити са господином Џелетовићем? Ко је ставио напредњаке да воде приватну банку? Како је могуће да Јоргованка Табаковић и Народна банка Србије нису знали да се дају милиони евра људима који хоће да гарантују конзервама, шерпама и лонцима? Дакле, одговорите ми на то питање.

 Кажите, чиме сте ви гарантовали кредит „Универзал банци“, у којој је тада акционар био Мирослав Мишковић? Ви напредњаци, чиме сте ви гарантовали у то време? То ми реците. Чиме?

 Има ту разних људи који су били са вама, и даље су са вама. Само сте се једног одрекли. Немојте да се стидите ваших добротвора.

 Немојте о фирмама, сто пута сам вас молио. Морате прво да ми одговорите како фирма „Block & connect“, у којој је радио господин Вучић до избора, данас има преко 40 пута већи приход него пре избора. Прво то морате да ми одговорите, па тек онда да причамо о другим стварима. Никако то да ми одговорите, господине Бабићу.

 Кажите ви мени, како је могуће и да ли је тачно да господин Синиша Мали ставља, заједно са Весићем и осталим бившим демократама, паре у „Универзал банку“ неколико дана пре него што ће се ово десити? Како је то могуће? Људи, то ми објасните, због грађана Србије, не због Демократске странке. То се зове стабилност банкарског система. Када је „Агробанка“ или „Развојна банка“, кажете – то су „жути“. А нигде „жутих“ нема. Сада када имамо напредњаке, ви опет мени причате о ономе шта сте ви радили. Већ сам вам рекао, није то та адреса, господине Бабићу. Демократија је на старој адреси, а ове нове ја не бих коментарисао. Хвала.

 ПРЕДСЕДНИК: За реплику се јавио господин Зоран Бабић. Изволите.

 ЗОРАН БАБИЋ: Господине Стефановићу, Српска напредна странка одговара грађанима, а неће одговарати вама, сигурно.

 Битна је разлика, суштинска, разлика у светлосним годинама по вредностима, између Александра Вучића и Драгана Ђиласа, у светлосним годинама. Александар Вучић није власник ниједне фирме, ни у Србији, ни у Европи, ни у свету. Није се окористио о буџет, није имао и нема као комитенте највеће државне компаније и највеће државне фирме. Није уцењивао РТС, као што је то радила „Дајрект медија“ да би повећала и да би приходовала, за пет година власти Драгана Ђиласа, 39.000.000.000 динара. Хоћете да кажете да је негде господин Вучић власник неке фирме? Или вам можда смета што је неко негде радио? Не знам да ли је радио или није радио. Јел' нема право да ради? Да ли је то демократија, да основно људско право на рад хоћете да спречите?

 Шта ћемо са питањима постављеним за „Дајрект медију“? Анонимна фирма, која за пет година власти приходује тридесет девет милијарди динара. Хоћете да ставите знак једнакости између некога ко ради и некога ко је власник и бесомучно се богати на буџету Републике Србије и града Београда?

 ПРЕДСЕДНИК: Народни посланик Бајро Гегић није ту. Народни посланик Енис Имамовић такође није ту. Народни посланик Сања Јефић Бранковић такође није ту. Реч има народни посланик Срђан Миливојевић. Изволите.

 СРЂАН МИЛИВОЈЕВИЋ: Поштовани господине председниче Народне скупштине докторе Стефановићу, даме и господо народни посланици, поштовани грађани Србије, није нас окупила овде стварна и искрена жеља једне политичке странке да се бори против криминала. Окупило нас је данас лепо време, јер нема више Фекетића, па би Супермен сада мало да буде поново Робокап, односно Спасоје би поново да буде Гаврило из „Три карте за Холивуд“, са оном чувеном реченицом: „То, милицијо, хапси! Ухапсићемо народ, променићемо народ ако треба, само да ми останемо на власти“.

 Дакле, драги моји демагози који седите преко пута мене, морам да вас питам где је у овом материјалу за ову седницу захтев Тужилаштва за скидање имунитета несрећном колеги Драгану Томићу? Нема га. Како се зове полицајац који је слободно, по својој полицијској процени, донео одлуку да народном посланику одреди притвор?

 Како се зове политички систем у коме извршна власт преко својих послушника одређује притвор народним посланицима? Да ли се такав систем зове диктатура? Тако је, то се зове диктатура. Да ли је у овој земљи било некада уведено ванредно стање? Јесте, у време полицијске акције „Сабља“. Да ли је тада иједан народни посланик ухапшен? Није, јер су се поштовали закон и Устав.

 Где се данас налази Драган Томић? У полицијском притвору. Како може да буде у полицијском притвору ако није затечен у вршењу кривичног дела за које је прописана казна закона већа од пет година? Тако што је неко проценио да Народна скупштина може да буде нечија приватна прћија и да због нечијег рејтинга, демагогије, због недостатка снега у Фекетићу сад треба мало хапсити своје посланике док се не смисли нека нова ситуација.

 Како се зове ситуација када се дрма уставни поредак ове земље хапшењем народних посланика? Диктатура. Ко је оличење диктатуре? Шта год ја мислио, о вама као о политичкој странци најбоље сведочи то што сте почели сами себе да хапсите због криминала и корупције. Питање је само да ли је он први и да ли је ово наша последња седница и да ли се за два-три дана нећемо поново састати јер ће полиција поново да закуца на врата некоме из табора Томислава Николића и да каже – пођите са нама, наредио је Александар Вучић.

 Знате, ваши политички капацитети закржљали су и негде су на нивоу 19. века, у доба Милоша Обреновића и оборкнезова. Тако Милош Обреновић са три батинаша зареди, мотку под руку, не свиђаш се оборкнезу, не свиђаш се кнезу и воља ти је овако.

 Вашу политичку будућност, а поготово будућност Србије са вама на власти лако је предвидети, само се треба пажљиво загледати у прошлост и поделити улоге: ко је Славко Ћурувија, ко је Иван Стамболић и где је данас Фрушка гора? То су питања. Сваки грађанин који данас не мисли као ви и није за вас већ је потенцијално осумњичени.

 Ако је ово стварно била жеља да се обрачунате са организованим криминалом, са корупцијом, хајде да видимо, пошто немамо извештаја тужилаштва, шта кажу ваши партијски таблоиди, шта каже „Информер“, шта каже „Курир“? „Све сам радио по налогу Александра Вучића“. Где је захтев за укидање имунитета Александру Вучићу? Зашто он није ухапшен? Није ваљда да нико не сме да га ухапси? Тај полицајац који је одредио притвор Драгану Томићу могао је да одреди притвор и Александру Вучићу, јер он је изјавио у полицији: „Све сам радио по налогу Александра Вучића“.

 Ако већ у таблоидима спроводите истрагу и пресуде, где је он на оптуженичкој клупи данас? Зашто о његовом имунитету не расправљамо овде? Како може неко ко је учествовао у убиству Славка Ћурувије да буде невин? Где је тај човек на оптуженичкој клупи? Данас он суди и пресуђује.

 Не знам да ли ико има пара да купи данас ове новине и таблоиде. Ви који читате таблоиде, који су препуни оптужница, ако видите хороскоп, ту има само љубав и здравље; посла више нема ни у хороскопу у Србији. Зато морају да вас забаве хапшењем својих чланова, да покажу да се они боре против криминала и корупције. Те оптужнице писане су у стожеру Српске напредне странке.

 Данас хоћете помоћ Демократске странке и опозиције. Ако заиста хоћете помоћ, немојте да нас зовете да плачемо са вама, нити да вам будемо раме за плакање, нити креатори отужне патетике где ћете изаћи у Нишу па казати – ваша је савест као небо, ви сте се успротивили против незаконитих одлука Апелационог суда, против убиства, криминала и злочина, а ми смо ти које те криминалце амнестирамо, пуштамо на слободу и шаљемо кући.

 Шта, ми сада треба да верујемо да овај човек за пар дана неће изаћи кући? Да се неће наћи неки судија Апелационог суда и казати – колико сте узели, овде у новинама пише две милијарде и триста, били сте нешто противзаконито у притвору?

 А знате ли да се и ОЕБС запитао како је посланик у притвору? Па, у Турској је посланик у притвору. Градили смо с муком институције ове земље, да бисте нас ви сада овако брукали пред светом и да нам се овако ругате.

 Ви још нисте почели да учите, јер ваш једини мотив за учење јесте поправљање лоших оцена. Кад год нешто радите, ви поправљате нешто што сте забрљали. Прво све покварите, а онда то поправљате.

 Прво сте неспособном човеку дали да руководи банком и милионима и милијардама. Онда сте га противзаконито ухапсили, па ће да вас тужи, и вас и полицајца који га је ухапсио. Кад му истиче полицијски притвор од 48 сати? Како може да буде у притвору? Ако будем причао до пет поподне, а он је ухапшен у пола једанаест, шта ћете онда да радите, да га још држите у притвору? Гласаћу за одузимање његовог имунитета, јер сматрам да има још вас који ту седите и којима треба одузети имунитет.

 Могу да вам кажем, али нећу, зашто не расправљамо о имунитету посланице која је у Новом Саду противзаконито приватизовала Аутобуску станицу? Могу да вам кажем, али нећу, зашто не расправљамо о посланику који фалсификује печат, што њему не одузмемо имунитет? Могу да вам кажем, али нећу, зашто не расправљамо о имунитету посланика који пијан гази децу по Смедереву? Могу да вам кажем, али нећу, зашто не расправљамо о имунитету посланика који краде жито из робних резерви, кукуруз неусловно складишти и производи афлатоксин у свом складишту и трује млеко по Србији, и не одговара кривично него се крије иза посланичког имунитета? Што њему не одузмемо имунитет?

 Вас којима је савест као небо, али пробушено беџевима Српске радикалне странке, морам да питам – зашто не расправљамо о имунитету оних који су укинули српске институције на Косову и Метохији? Где су они овде да одговарају, кад ће они да одговарају? Да ли ће на изборима? Наравно, на изборима. Мала је црква у Бајчетини за толике грехове.

 Да вас питам на крају... Сада ћете заменити улоге, онај ко је био први потпредседник Владе код нас сада ће поново да буде први потпредседник Владе, а онај који је сада први потпредседник Владе биће бити председник Владе.

 Ви боље ћутите, јер и за вас могу да кажем нешто о имунитету, и ви сте пијани возили кола и лупали кола као ускршња јаја и бежали с места несреће.

 Према томе, лошим сте нас поводом окупили. Не ради се овако са државом, није држава ничија играчка, поготово играчка у рукама деце која су жељна да се том државом мало поиграју. Данас расправљамо о укидању имунитета народном посланику који је већ у притвору. Да ли ви схватате да сте насрнули на институцију парламента, на уставни поредак ове земље, да из темеља рушите уставни поредак ове земље?

 Да ли схватате какву сте руину и развалину направили од правосуђа у Србији за годину дана? Да се убице из Новог Сада смеју жртвама и породицама, да се грађани овог тренутка окупљају у Нишу и Новом Саду и протестују против скандалозних одлука и начина на који водите земљу и правосуђе ове земље. Да сте насрнули на сваку могућу институцију само да бисте себи подигли рејтинг. Сваки пут кад вам скочи рејтинг за 2%, у Србији падне стандард за 10% и разори се нека институција на којој почива ова Србија која је муком стварана.

 За крај, пошто је ово наша последња седница у овом сазиву, осим ако неког другог „Робокап“ не ухапси наредних дана, пошто неће бити снега у Фекетићу, желим да се захвалим скупштинским службама, возачима и свем особљу које нам је помогло да ових годину и по дана, две, колико смо радили, одрадимо у складу са законом, градећи ову институцију коју СНС свесно разваљује. Захваљујем се.

 ПРЕДСЕДНИК: Реч има народни посланик Јадранка Јоксимовић.

 ЈАДРАНКА ЈОКСИМОВИЋ: Захваљујем, господине председниче. Рекламирам члан 106. и сматрам да сте озбиљно прекршили Пословник тиме што сте дозволили да неки од посланика, сада већ не знам које Демократске странке, али то је потпуно ирелевантно, оптужује и унапред осуђује појединце. Не само господина Вучића, да не буде и да не мислите да сам се због тога јавила, него и господина Џелетовића, дакле, људе који обављају неке од важних дужности у овој држави. И то на основу написа у медијима, колико сам разумела. Толико о медијској диктатури.

 Сада бих заиста волела да сви пажљивије прочитамо те написе у различитим медијима. Знате шта, када бисмо пресуђивали по томе, не би било ништа ни од ваше ни од ове друге Демократске странке, на основу онога што пише у медијима, мислим, због медијске диктатуре која постоји у Србији. Заиста, позивам државне органе да мало озбиљније схвате написе у медијима, које су до сада игнорисали, па бисмо видели колико ће чланова ове и оне Демократске странке бити позивано на имунитет, односно да ли ће се они позивати на имунитет. Али, то је ствар коју сте ви потегли и сасвим лепо би вас требало послушати у томе.

 Што се тиче изградње институција, најбоље је да питате бившу министарку правде, госпођу Маловић, ко је седео у институцијама и како је правосудни систем био ван утицаја снажних људи из света политике и, наравно, из Демократске странке. Најбоље је то она описала, вероватно вас жена најбоље познаје, вероватно је знала како ствари функционишу. Мислим да је њена изјава значајна за вас, да сами преиспитате сопствену прошлост и изградњу институција.

 Што се тиче тајкуна, тајкуни су људи који су моћни и богати у земљама транзиције, а углавном имају негативну конотацију, да су се на сумњив начин обогатили. Само не знам, и предлажем вам једну лексичку иновацију, како се зову људи који су се само бавећи се политиком, не привредом, снажно обогатили. То би требало да урадите, као допринос етикети коју бисте могли да дате председнику ваше странке.

 ПРЕДСЕДНИК: По Пословнику, Момир Стојановић.

 МОМИР СТОЈАНОВИЋ: И поред свих напора нисам успео да схватим моје претходне колеге из ДС-а…

 ПРЕДСЕДНИК: Молим вас, пошто сте тражили повреду Пословника, молим вас да током обраћања о повреди Пословника то не користите као право за реплику.

 МОМИР СТОЈАНОВИЋ: Чланови 106, 107.

 Овде је било речи да на бази сазнања неког пандура ми данас заседамо и укидамо имунитет народном посланику Драгану Томићу.

 Молим вас, „пандур“ је пежоративан, погрдан назив за полицајца МУП-а Републике Србије и ја бих се свим припадницима полиције и МУП-у, а надам се и већина вас, извинио због онога што је изречено о полицајцу.

 Друга примедба се односила на то зашто је сазвано за данас заседање Народне скупштине да се укине имунитет када господин Драган Томић није крив. Да ли смо ми то у временима када народни посланици процењују да ли је неко крив, да ли има озбиљних индиција да је неко починио кривично дело? Надам се да су та времена много иза нас и да смо ми дужни... Колика је часност и честитост народног посланика Драгана Томића, када се позвао на имунитет, говори и то да ће заседање овог парламента данас коштати буџет Републике Србије око милион и по динара. Уколико је сигуран у своју невиност…

 ПРЕДСЕДНИК: Али, немојте да ми улазимо у то. Схватио сам суштину, али немојте да улазимо у даљу реплику кроз повреду Пословника. Схватио сам примедбу.

 МОМИР СТОЈАНОВИЋ: Овде је било примедаба да се неко незаконито задржава, и то примедаба од оне политичке опције која је кроз акцију „Сабља“ стотине људи незаконито држала у притвору.

 ПРЕДСЕДНИК: Господине Стојановићу, немојте да улазимо у то, јер то онда постаје реплика. Хвала, разумео сам повреду Пословника.

 Повреда Пословника, Срђан Миливојевић.

 СРЂАН МИЛИВОЈЕВИЋ: Поштовани председниче Народне скупштине, рекламирам повреду Пословника, члан 27. који каже да председник Народне скупштине представља Народну скупштину.

 Молим вас, пошто представљате Народну скупштину, да се у току ове седнице обратите тужилаштву, да ја добијем, као народни посланик, из тужилаштва захтев за покретање истраге или скидање имунитета народног посланика Драгана Томића; да ми обезбедите стенографске белешке са седнице Административног одбора да видим да ли је тамо било кворума; како је могуће да је седница Одбора била сазвана и одржана за сат времена, како су народни посланици из Србије стигли на ту седницу; да видим снимак те седнице и да видим ко је прочитао захтев за скидање имунитета, ко је тај захтев образложио и ко је тај захтев из тужилаштва потписао.

 У противном, сматрам да се данас приступа нелегалним вршењима послова Народне скупштине и да ми овде заседамо као козачка скупштина, без могућности да уопште расправљамо о укидању имунитета колеги Драгану Томићу без захтева тужилаштва.

 Желим да знам, како је могуће да народни посланик буде у притвору, а има имунитет?

 ПРЕДСЕДНИК: Апсолутно се слажем, имате право, већ у овом тренутку, у консултацији са Службом, одмах можете добити стенограм са седнице, то није никакав проблем. Све седнице су јавне и имате право на то, потпуно вам је на располагању комплетан материјал са седнице Одбора за административна и мандатна питања, тако да то није проблем.

 Реплика, господин Бабић.

 ЗОРАН БАБИЋ: Камо среће, колеге народни посланици да су се неке колеге из Демократске странке овако ватрено залагале за процесуирање оних који су упропастили привреду Србије.

 Административни одбор је, као што сам рекао, одржан пре две вечери, у складу са Пословником. И, за овакав предлог одлуке гласао је господин Константиновић. Али, ви не говорите више са господином Константиновићем.

 Поврх свега тога, покренута је цела кампања против Александра Вучића и његовог ангажовања као човека, родитеља и политичара, као првог потпредседника Владе, његовог ангажовања и његове бриге о људима завејаним у снегу Фекетића. Та кампања је покренута из богатих, топлих београдских и новосадских кабинета. Камо среће да су сви ти који су тада „твитовали“, слали поруке преко „Фејсбука“, узели једну лопату и помогли људима. Али, не, бринули су се како да направе посланичку листу, ко ће на ком реду да буде, како ће да деле фотеље и како ће поново да дођу до могућности да стављају руку у џеп грађана Србије.

 Много је причано овде о неким катастрофалним стварима. Подсетићу вас, Србија је за годину дана владе СНС-а напредовала са 86. на 72. место у борби против корупције.

 Говорите о диктатури. Диктатура се прелива на медије, а по „Репортерима без граница“ Србија је са 63. стала на 54. место по слободи медија и најбоља је у региону. Да ли то постоји у диктатури? Наравно да не постоји, али лепо је искористити, последњи пут, прилику са ове говорнице.

 Српска напредна странка жели реформе, СНС жели свом снагом у реформе, СНС се бави потребама људи у Србији, СНС жели да отвара нова радна места, као што је јуче „Џонсон електрик“ у Нишу запослио преко 500 Нишлија, као што ће „Мерцедес“ доћи почетком марта у Србију и производити у Србији. Ми желимо реформе, не желимо политичку каљугу и враћање на старо, а не желе ни грађани Србије.

 ПРЕДСЕДНИК: Господине Миливојевићу, нисте поменути. Можете добити стенограм, није поменуо ни на један начин ни вас, нити ваше учешће у расправи. Заиста вас није поменуо ни на који начин.

 Изволите, господине Ристичевићу.

 МАРИЈАН РИСТИЧЕВИЋ: Даме и господо народни посланици, ми смо већ овде једном одлучивали о сличном питању. Мислим да је колега Дулић био тај коме смо одузимали имунитет, односно омогућавали органима гоњења да процесуирају тај случај. Тада смо оптуживани да смо реваншисти, говорено је отприлике следеће: како смо способни само да укинемо имунитет опозицији, али нисмо способни да укинемо имунитет неким нашим колегама које припадају владајућим политичким странкама. Данас нема ниједног политичког разлога да одлучимо другачије. И када не желимо да одлучимо другачије, чак верујем да и наш колега не жели да ми одлучимо другачије, опет смо оптужени да не радимо по праву, по правди итд.

 Овде смо чули шта „Лауфер“ јавља. Мени тај „Лауфер“ није требао, мени је госпођа Маловић најбољи „Лауфер“. Све што сам током 18 месеци овде тврдио, све је она рекла у неколико реченица. Када су се посвађали, као „земунски клан“, много тога говоре једни о другима. И, ко је ту у праву? Ја тврдим да су сви у праву, и једни и други, и стара демократска, нова демократска и најновија демократска странка. Тврдим да су сви они у праву. Шта је истина од тога? Све што једни о другима тврде, све је истина и све могу да потпишем, више пута сам о томе говорио.

 Ми данас омогућујемо органима гоњења да раде свој посао. Скупштина не хапси, политичке странке не хапсе. Та времена су прошла, али навике оних који су навикли да партијски то раде су остале и они мисле да неко други ради оно што су они радили док су вршили власт.

 Знам колегу Томића, а знам и друге. Данас одузимамо имунитет колеги Томићу, који је подстанар, највероватније неће имати шта да заложи. Али, питам ове који се данас толико буне и причају о свему и свачему, шта су заложили они који су за време њихове владавине били амнестирани? Давана су јемства од дванаест милиона евра, од милион евра, од три милиона евра. Нико се не пита чијим новцем то јемче они које органи гоњења, по мени, не гоне у довољној мери.

 Пре неки дан сам добио од тужилаштва допис у коме се обуставља кривични поступак поводом моје кривичне пријаве из 2007. године против председника Општине Инђија, због застарелости. Тужилаштво које је добило пријаву 2007. године то уопште није покушало да процесуира на суду.

 Више пута сам овде говорио и постављао питање о неким радњама, не позивајући се на „Лауфера“, шта је са одређеним предметима, шта је са приватизацијама типа три шећеране по три евра, које су извршене у корист финансијског директора Демократске странке. Говорио сам овде о томе, а имам и предмет овде, како је њихов кандидат за будућег премијера, човек који цепа новине, узео 500.000 евра од државе да би се бавио виноградарством, а после је тај виноград продао; како је узео 500.000 евра од државе за пролећну садњу 2007. године, иако је те парцеле од те исте државе закупио тек 7. новембра уговором о закупу 2007. године. Какво је то пролеће било у новембру? Да ли смо ми живели у Аустралији или смо живели у Србији? Какво је то пролеће било у новембру када је неко могао 7. новембра да засади винову лозу и да добије премију и субвенцију за пролећну садњу 2007. године? Овај предмет је овде. Њега има и полиција, нећу рећи пандури. Њега има и тужилаштво.

 Дакле, све што сам имао, сазнања о кривичним делима која су се десила за време од 2000. до 2012. године, ја сам о томе обавештавао тужилаштво, и зато знам да врло добро и они знају да ови предмети тамо негде стоје.

 Сада „Лауфер“ каже да ће се и неки, како они сами кажу, „жути“ наћи на списку оних који могу бити подложни гоњењу. Ја нећу говорити о људима који имају имунитет. Ја ћу говорити о онима који немају имунитет и сваког тренутка су доступни органима гоњења. То је господин Ђилас, за кога по многима постоји основана сумња да је од приватне функције направио приватни бизнис, да није служио граду него се градом служио. Такође постоје индиције да се и господин Пајтић може наћи на списку оних који су извршили нека кривична дела, пре свега злоупотребу положаја. Дакле, постоје многи који немају имунитет и којима, по мени, органи гоњења треба да се баве.

 Партије не хапсе. Главну истрагу воде тужилаштва. Хајде да будемо искрени данас, када су многи предмети застарели због тужилаштва, због судија, да се заложимо за њихову независност. Хајде да видимо од кога је тужилаштво и од кога су судије независне. Од ове власти сигурно, али од претходне – нисам сигуран. Дакле, све тужиоце, све судије које су касније изабрале Веће тужилаца, које су касније изабрале Високи савет судства, које се сада старају сами о себи, који сами одлучују и сами себе контролишу... Заблуда је грађана да Влада контролише, и министар правде, правосуђе и тужилаштво. То није тачно. То ради Веће тужилаца, то ради Високи савет судства, састављен од судија и тужилаца који су изабрани не за време мандата ове власти, већ за време мандата претходне власти.

 Не желим да се ова истрага заустави на господину Томићу. Треба омогућити органима да раде свој посао, али, такође, органи гоњења, пре свега тужилаштво, треба да докажу да су не само независни од ове власти, већ да су независни од бивше власти. Многе пресуде су застареле, нису донете. Многе пријаве „чуче“ у фиоци. Ми смо имали систематску пљачку где је једно организовано ортачко друштво преко јавних функција учинило богатим себе и своје пријатеље. Држава није у то време сузбијала криминал, него је криминал сузбијао државу. Ми сада тај процес покушавамо да обрнемо и не разумем оне колеге које не желе то да разумеју, а упорно се залажу за независност правосуђа, правосудних функција, за независност тужилачке функције итд.

 Ја нисам задовољан радом тужилаштва, али они су самостални, изабрани су пре нас. Ми немамо никакав утицај на њихов рад. Не знам шта су погрешили у току рада што се тиче овог предмета. Остаје, такође, да они сами утврде да ли су нешто погрешили или не. Ја нисам ни правник, ни судија. Ја сам председник Народне сељачке странке. Око мене је само обичан народ. Обичан народ се пита... Пролазили смо овде поред Карађорђа, а данас је Сретење, дан када су сељаци подигли устанак, дан када су донели Устав, најнапреднији у Европи, дан када су сељаци тражили да ова држава буде правна, да право и правда не буду доступни само владарима, већ да буду доступни целом народу, сваком грађанину, сваком сељаку, сваком раднику.

 Варају се они који мисле да постоји имунитет, било какав, од народа. Народ је гладан, бос, го, незапослен, полузапослен, без плата. Ма колико гладан и сиромашан био, наш народ жели право и правду, да се казне „мајстори транзиције“ који су нас довели у овај положај. Ни Перчевић, ни Богићевић, ни Ђурић, ни Петровић нису чланови Српске напредне странке и Народне сељачке странке. Ми немамо ниједан разлог зашто бисмо штитили те „мајсторе транзиције“, а народ има право на право и правду. Уколико ми то не омогућимо, они ће сами овде доћи по право и правду, и биће у праву. Хвала.

 ПРЕДСЕДАВАЈУЋА (Весна Ковач): Хвала. Реч има народни посланик Синиша Лазић. Изволите.

 СИНИША ЛАЗИЋ: Поштоване даме и господо, поштоване колеге народни посланици, ја ћу говорити, пре свега, као члан Административног одбора и указати на неке пропусте који су, по мени, учињени.

 Административни одбор јесте сазван како је сазван и заиста физички нисам могао стићи на ту седницу Административног одбора, јер, напросто, то је 200 километара удаљености, и неке активности које се дешавају паралелно са тим нису се могле ускладити.

 Међутим, оно што јесу чињенице, нико овде данас не спори да имунитет народном посланику треба укинути. Ја ћу причати само о процедури и хронологији како је то требало урадити.

 Ако већ постоји претпоставка за то због чега ми данас овде расправљамо, онда није било спорно да тог човека притворимо данас после скидања имунитета и да то буде потпуно у неком легалном току. Међутим, не знам зашто је требало да се то уради пре два дана и да се он данас налази, противуставно и противзаконито, у притвору. То су процедуралне ствари о којима ми данас причамо. То је нешто на шта указујем.

 Овде отприлике испада по оној – чија је власт, тога је и држава, а чија је држава, тога је и слобода. Ми сада имамо један процес у коме се вртимо, надгорњавамо ко је у праву, ко није у праву.

 Нико овде није спорио да уколико постоји претпоставка да је неко учинио кривично дело, треба да одговара за то. Мислим да је то свима потпуно јасно. Међутим, због начина на који се то ради и начина на који кршимо институције које постоје у овом друштву долазимо у ситуацију да ћемо једног дана, а позивамо се сви на народ, доћи у ситуацију да кршењем институција народ прерасте у једну гомилу или руљу која неће поштовати ни Устав, ни институције, ни установе, него ће поштовати само мотку. Мислим да то треба да буде опомена и политичарима, не само народу.

 Институције постоје да би систем функционисао. Закон је нешто што је обавеза за све нас. Ако данас, на дан уставности државе Србије, ми кршимо неку процедуру, кршимо Устав, кршимо све оно што је негде уписано и записано као правни оквир и основ ове земље, онда мислим да смо негде направили пропуст, и то нико не може да оспори. Значи, човек се налази у притвору пре него што смо неке ствари урадили да би се стекли законски услови да се он тамо нађе, и о томе се овде прича.

 Причало се, између осталог, о свему. Рећи ћу вам и о тим, господине Бабићу, радним местима у Нишу. Та инвестиција која се реализује у Нишу и која ће да запосли 500 људи је инвестиција која је требало да буде у Сомбору. Али, није у Сомбору. Знате ли зашто? Зато што да се реализовала у Сомбору, то би буџет Републике Србије коштало два и по милиона евра, а овако га кошта девет милиона евра јер се реализује у Нишу. Чисто да знате, због помињања неких ствари и афирмативности неке приче која је у овом моменту актуелна.

 Да се вратим на тему. Значи, процедура која је обавезујућа за све нас овом приликом је прекршена. Сматрам да смо могли све то да урадимо у законитим оквирима и да не правимо ову папазјанију овде и од институција, и од Скупштине, и од народних посланика и од целокупног друштва које живи у Републици Србији. Захваљујем се.

 ПРЕДСЕДАВАЈУЋА: Хвала. Реч има народни посланик Зоран Бабић, реплика. Изволите.

 ЗОРАН БАБИЋ: Зарад истине, захтев тужилаштва је стигао у 15.30 часова; око 16 часова је контактирано са свим члановима Административног одбора. Колега Лазић је из Сомбора. Мој уважени колега Берић је такође из Сомбора и каже ми да се, уз поштовање свих саобраћајних прописа, ако се не вози брже од 60 километара на сат, из Сомбора до Београда стиже за два сата. Административни одбор је одржан у 19.00 часова. За три сата неко ко жели да учествује у раду, неко ко жели да се ангажује, неко ко жели да види све то, могао је да дође, али није хтео.

 Хајде да причамо мало сада о тој врсти процедуре. Уредно су службе Административног одбора позвале сваког народног посланика, водећи рачуна о територијалној удаљености, о могућности доласка на седницу Административног одбора и о времену потребном да се до Београда стигне безбедно, уз поштовање саобраћајних прописа.

 С друге стране, тешко је, господине Лазићу, критиковати отварање радних места у Србији. За Српску напредну странку су људи у Сомбору, Нишу, Београду, Новом Саду, Крагујевцу – грађани Србије. У Србији се тешко живи, у Србији је мало посла и бржим, снажнијим реформама желимо да запослимо те људе. Правићемо све предуслове да радних места буде више, реформама, планирањем изградње.

 Зашто нисте размишљали и зашто не кажете отворено и коректно колико времена треба у Србији инвеститору да би дошао до дозволе? На колико врата мора да покуца? Колико папира мора да извади? Ми желимо реформе, желимо и нови закон о планирању и изградњи који ће такве могућности, такве фабрике, и „Мерцедес“ и „Џонсон електроник“, и много више радних места, и много више посла за Србију и за све грађане Србије, без обзира на то где они живели.

 ПРЕДСЕДАВАЈУЋА: Изволите, господине Лазићу.

 СИНИША ЛАЗИЋ: Господине Бабићу, кренућу од назад. За ово питање које сте поставили – колико треба врата и колико треба времена да се изда дозвола – то ћемо добити кроз ову вашу Канцеларију за брзе одговоре коју сте отворили.

 Што се тиче времена за заказивање седнице Административног одбора, у поподневним сатима секретар Одбора је позвао и питао: „Да ли постоји могућност да у вечерњим сатима дођете на седницу Административног одбора“, без прецизно дефинисаног времена. То је истина. Поводом тога се не бих уопште упуштао са вама у полемику. Јако добро знате да сам ја члан Одбора који врло ревносно и коректно долази на седнице Одбора, и када имате кворум и када немате, и учествујем у раду Административног одбора, тако да ту тему мени лично не можете да пришијете.

 Што се тиче ове аналогије, везано за радна места, да, свуда су подједнако важна радна места, у сваком делу Србије, али ја сам причао о томе колико кошта буџет Србије уколико се таква инвестиција реализује на једном месту, а колико кошта уколико се реализује на неком другом месту.

 Оно што је требало да ви мени одговорите јесте – зашто је човек у притвору пре него што смо му скинули имунитет? То је питање, да ми одговорите, ништа друго. Хвала.

 ПРЕДСЕДАВАЈУЋА: Реч има народни посланик Зоран Бабић.

 ЗОРАН БАБИЋ: Господине Лазићу, обавестићу вас. Вероватно је да се више бавите кампањом, него животом у Србији. Канцеларија за брзе одговоре, као пројекат Српске напредне странке, као један од алата у борби против корупције, отворена је у граду Крушевцу. Ја ћу вас врло радо одвести код господина Братислава Гашића, једног од најбољих градоначелника у Србији, да погледате како све то функционише.

 Немојте критиковати добру вољу, пристојност људи који раде у секретаријату Административног одбора, који су све народне посланике чланове Административног одбора питали „када вам одговара?“, пристојно, нормално. Али, и на то питање, господине Лазићу... Уз моју захвалност за ваше ангажовање на досадашње 73 седнице Административног одбора и за веома коректан и кооперативан рад, немојте девастирати оно што је урађено, а то је да је дванаест народних посланика, и из тренутне власти и из опозиције, присуствовало седници и гласало за овакав предлог одлуке.

 ПРЕДСЕДАВАЈУЋА: Господине Лазићу, прекинућемо реплику. Ви сте је први изазвали. Морамо да омогућимо и другим народним посланицима да говоре о теми.

 Реч има народна посланица Гордана Чомић.

 ГОРДАНА ЧОМИЋ: Захваљујем. Даме и господо, у Дану државности Републике Србије тема којом се бавимо јесте тема правне државе, слабе, крхке, недовољно изграђене, али је тема правне државе. Ја ћу то илустровати кроз три питања која остају без одговора.

 Прво питање је из образложења које смо добили уз сазив за ову седницу; допуњено је усменим излагањем председника Административног одбора који је рекао да је у 16.30 часова стигао захтев тужилаштва, које тражи скидање имунитета за евентуално одређивање притвора.

 По свему ономе што знамо, у том тренутку је народни посланик Драган Томић у притвору. Не знамо да ли је још увек у притвору, не знамо да ли је пуштен из притвора након 24 часа, да ли је пуштен из притвора када је Јавно тужилаштво тражило одобрење за евентуално одређивање притвора, али оно што је неспорно јесте да је у тренутку у којем Јавно тужилаштво тражи евентуално одобрење притвора народни посланик Драган Томић у притвору.

 Сав политички фолклор којем смо склони сви, у свим политичким странкама, не може избрисати ту чињеницу. Народног посланика не можете држати у притвору осим ако га нисте затекли у вршењу кривичног дела за које је Кривичним законом запрећено пет или више година затворске казне.

 Сваки пут када спомињем правну државу, кажу ми – мани, кога то занима, видиш да је ово важније. Мене занима. Мене занима зато што је чињеница да је Драган Томић, народни посланик, у притвору јуче, а могуће и данас, представља основ који ће бити велика тегоба за тужиоца у његовом предмету. Падале су пресуде и због ситнијих ствари, јер процедура је култура; падале су разне пресуде и због ситнијих ствари од чињенице да народни посланик има доказ да је незаконито, против Устава држан у притвору у тренутку када Јавно тужилаштво од нас свих тражи да се изјаснимо о укидању његовог имунитета и о његовој доступности, односно омогућавању притвора.

 Лакоћа којом о томе не водимо рачуна је иста она лакоћа којом добијамо погрешне рачуне за струју, иста она лакоћа којом нећемо да урадимо правилник за лечење ретких болести у Републичком фонду, иста она лакоћа којом нам полицајци понекад траже готовину за плаћену казну, иста она лакоћа којом било ко од нас ко је на јавним пословима дозволи себи да сматра да правна држава није важна. Не постоји ништа важније од владавине права и правне државе. Мени је, са прилично горчине, ипак драго да на Дан државности Републике Србије имам прилику да на то подсетим све нас.

 Није ово седница – хајде да се скупимо па да му укинемо имунитет. Није ово седница – хајде да му судимо па да га стрељамо, како се карикатурално говорило у неким временима и у цртаним филмовима. Нити је ово седница у којој је тема захтев било које политичке странке. Ово је седница Народне скупштине у којој се одлучује о статусу једног од нас, народних посланика. Правна држава подразумева да ми сами имамо свест о томе колика нам је улога, значај и колико је важно да не допустимо извршној власти да било кога од нас, због било којих разлога, третира мимо закона и мимо Устава.

 По ономе што као посланици имамо прилике да чујемо од информација – јер предмет који је тужилац послао немамо, можда га имају чланови Административног одбора, не спорим, ја имам ово што је мени достављено за седницу, а то је да је у 16.30 прекјуче тражено да се дозволи притвор – неко у Министарству унутрашњих послова, или у истражним органима или у тужилаштву је прекорачио своја овлашћења толико да тражим да се утврди ко има храбрости да објасни народном посланику да он нема имунитет и да га онда задржи у притвору. Потпуно је небитно да ли је тај народни посланик учинио какво кривично дело или није. Ради се о владавини права, којој смо сви привржени, бар на речима.

 Ја овде понављам – не слушам шта говорите, гледам шта радимо. А оно што смо урадили јесте да је могуће да је народни посланик Драган Томић још увек у притвору. По ком основу? Шта ће урадити његов адвокат када му скинемо имунитет, када буде доступан? Шта је први папир који ће предати у истрази? Зашто то радимо? Шта у ствари радимо? Онемогућавамо да истражни поступак против народног посланика Драгана Томића тече без процедуралних сметњи. Зашто то радимо? Да ли нам је стало до правне државе, до доступности истражним органима било кога од нас ко се усуди да злоупотреби службени положај или почини кривично дело? Или се неко негде договорио да се овако одвија данашња седница Скупштине? То је заједничка штета.

 Нико нема користи од тога да се на било ком другом месту осим у Народној скупштини договара о статусу, положају, правима и обавезама народних посланика. Ако пристанемо на политички фолклор да је то добро зато што је „њихов“, а не наш, нисмо пристали ни на шта друго осим на политички фолклор, јер овде сви имамо једнака права, једнаке обавезе, прописане Законом о Народној скупштини, прописане Уставом Републике Србије и прописане нашим обавезама о понашању када је у питању захтев за скидање имунитета.

 Није имунитет без разлога успостављен за представнике грађана у народним скупштинама, у парламентима. Ако оћутимо да разговарамо о захтеву да се одреди притвор народном посланику који је већ у притвору, онда ћемо морати да ћутимо када следећи пут то буде неко други, ко се не зове Драган Томић. Данас мора да се проговори о томе, без обзира на то колико сви били сагласни да се морамо подвргнути истрагама, сумњама, кривичним пријавама и свему ономе на шта нас обавезује јавни посао.

 Али, морамо се одупрети злоупотреби моћи у извршној власти, незнању, неспособности, површности у извршним органима који се баве истрагама, самовољи када су у питању кривичне пријаве или када је у питању спровођење истрага. Томе се морамо одупрети, јер је то заједничка штета. Усудимо ли се да кажемо да је народни посланик Драган Томић сам крив и одговоран за ситуацију у којој се налазимо, онда нас је неко свих ових 48 сати, у ствари, држао у притвору; само смо привидно били на слободи.

 Нема спора о томе да се у сваком случају када се тражи скидање имунитета, без обзира на то да ли то тражи надлежни државни орган или, као што је случај био овде, тражи сам народни посланик да му се укине имунитет, да се кроз расправу о том захтеву Народна скупштина позитивно изјасни.

 Али, имаћемо спор са овим случајем ако ћемо се за неко време од овог тренутка, а сада је 11.40 часова, изјашњавати о скидању имунитета и о могућности притварања народног посланика који је већ притворен. То је много озбиљнија ствар од свег политичког фолклора који можемо пришити или приписати било коме од нас ко би волео да се представи као борац за институције, борац за правну државу или борац против корупције и криминала.

 Велика је одговорност свих нас да данас када гласамо за скидање имунитета никако не оставимо без одговора питање – а шта је радио у притвору посланик коме је био успостављен имунитет. То је питање толико озбиљно да је изнад било каквих злоупотреба службеног положаја, финансијских малверзација, међусобних поклањања јавног новца и било ког другог описа кривичног дела. То је основно питање, које се тиче сигурности, не сваког од нас који смо вољом грађана у Народној скупштини, него сваког од нас који живимо у Србији.

 Мој прилог данашњем дану је моје питање: како је било могуће да народни посланик Драган Томић буде у притвору и један минут? Како је било могуће да неко боље од председника Народне скупштине, од Административног одбора и од Народне скупштине у целини зна шта се сме, а шта се не сме са народним послаником? Надам се да ћу добити одговор на то питање, јер је то питање много важније од процедуре која у будућности чека народног посланика Драгана Томића или било кога од нас ко буде у сличној ситуацији. Хвала.

 ПРЕДСЕДНИК: Реч има народни посланик Маја Гојковић.

 МАЈА ГОЈКОВИЋ: Посланици Српске напредне странке су били једни од потписника захтева да се одржи седница по хитном поступку поводом овог значајног питања због кога се налазимо овде.

 Из претходног дела расправе, то је моја слободна оцена, грађани Србије нису могли (зависно од тога када су гледали пренос) да схвате због чега смо се ми данас на овај начин скупили, јер је провејавало, цитираћу једну од колегиница, у ствари парафразирати: лакоћа, неподношљива лакоћа давања своје оцене, па чак и покушај утицаја на судске органе како ће и да ли ће водити поступак против једног од нас.

 Наравно да се слажем се да је поштовање државе поштовање и законитости, поштовање Устава и поштовање Предлога одлуке који је одбор овлашћен за питања имунитета нас посланика овде поставио.

 Позивам све посланике да гласамо за ову одлуку да посланику Драгану Томићу, против кога је Више јавно тужилаштво поднело врло озбиљну истрагу и покретање поступка за озбиљно кривично дело, омогућимо да изнесе своју одбрану, да омогућимо његовим адвокатима, не да залазимо у оно што ће они радити или не, јер то није наше право.

 Желим да подсетим све колеге да парламент није судница и да ми морамо да се суздржимо од оцена рада правосудних органа, па и од оцена полиције, ако хоћете и тако. Дакле, да омогућимо и да пошаљемо једну добру поруку и јавности, али и да заштитимо правосудне органе и полицијске органе од могућности да ми овде будемо, као парламент, препрека за спровођење истрага и судских поступака над одређеним колегама.

 Заштита парламента је била тема овде у неким од дискусија. Да, имунитет постоји да би се парламент заштитио од неких мањих кривичних дела и прекршаја, од могућих злоупотреба. У овом случају нема никаквих злоупотреба, никакве политичке воље. Овде само покушавамо да омогућимо истражним органима, с једне стране, да спроведу поступак који је предвиђен законом и Уставом, а, с друге стране, да омогућимо окривљеном да изнесе одбрану. Он се сам позвао на имунитет. Према томе, на њему је била одлука да ли ће проћи овакав поступак овде данас и овакву седницу или ће одустати од имунитета, или можда (како је један од посланика урадио у овом сазиву) дати оставку на посланичко место.

 Према томе, позивам посланике, без обзира на политичко опредељење, јер ово није политички процес, да гласају данас за одузимање имунитета једном од наших посланика. Захваљујем.

 ПРЕДСЕДНИК: Хвала. Пошто на листама посланичких група више нема пријављених за реч, пре закључивања јединственог претреса питам да ли реч желе представници, односно председници посланичких група или још неко ко није искористио своје право из члана 96. Пословника? (Не.)

 Закључујем јединствени претрес.

 Пошто смо обавили јединствени претрес, Народна скупштина ће у дану за гласање одлучивати о Предлогу одлуке.

 Пошто је Народна скупштина завршила расправу о јединој тачки дневног реда ове седнице, сагласно члану 87. став 5. Пословника Народне скупштине, одређујем суботу, 15. фебруар 2014. године, са почетком у 11.45 часова као дан за гласање о тачки дневног реда седнице Првог ванредног заседања Народне скупштине Републике Србије у 2014. години.

 Поштовани народни посланици, пре него што пређемо на одлучивање, потребно је да утврдимо кворум.

 Подсећам вас да је чланом 88. став 5. Пословника Народне скупштине предвиђено да кворум за рад Народне скупштине у дану за гласање постоји ако је на седници присутна већина од укупног броја народних посланика.

 Молим народне посланике да убаце своје идентификационе картице у јединице електронског система за гласање.

 Констатујем да је применом електронског система за гласање утврђено да је у сали присутно 117 народних посланика, односно да није присутна већина од укупног броја народних посланика, те према томе у овом тренутку не постоје услови за одлучивање.

 Одређујем паузу у трајању од тридесет минута. Рад настављамо у 12.30 часова.

 (После паузе – 13.10)

 ПРЕДСЕДНИК: Поштовани народни посланици, пре него што пређемо на одлучивање, потребно је да утврдимо кворум.

 На основу члана 88. став 5. Пословника Народне скупштине, предвиђено је да кворум за рад Народне скупштине у дану за гласање постоји ако је на седници присутна већина од укупног броја народних посланика.

 Молим народне посланике да убаце своје идентификационе картице у јединице електронског система за гласање.

 Констатујем да је применом електронског система за гласање утврђено да је у сали присутно 128 народних посланика, односно да је присутна већина од укупног броја народних посланика, те да према томе постоје услови за одлучивање.

 Прелазимо на 1. тачку дневног реда – ПРЕДЛОГ ОДЛУКЕ О ОДОБРАВАЊУ ОДРЕЂИВАЊА ПРИТВОРА И ВОЂЕЊА КРИВИЧНОГ ПОСТУПКА ПРОТИВ НАРОДНОГ ПОСЛАНИКА ДРАГАНА ТОМИЋА (гласање)

 Пошто је Народна скупштина обавила јединствени претрес, пре преласка на одлучивање подсећам вас да, према члану 105. став 2. тачка 7. Устава Републике Србије, Народна скупштина већином гласова свих народних посланика укида имунитет народним посланицима.

 Прелазимо на одлучивање.

 Стављам на гласање Предлог одлуке о одобравању одређивања притвора и вођења кривичног поступка против народног посланика Драгана Томића.

 Молим народне посланике да се изјасне.

 За 150, против нико, уздржаних нема, није гласало пет, од укупно присутних 155 народних посланика.

 Констатујем да је Народна скупштина већином гласова свих народних посланика усвојила Предлог одлуке.

 Пошто је Народна скупштина обавила разматрање и одлучивање о јединој тачки дневног реда ове седнице, сагласно члану 102. Пословника, закључујем седницу Првог ванредног заседања Народне скупштине Републике Србије у 2014. години.

 (Седница је завршена у 13.15 часова.)